作者：刘辰翁
词牌/韵律：摸鱼儿

paragraphs: 记玄都、看花君子，一生恨奈何许。
青云紫陌悠悠者，几个玉人成土。
今在否。
但四海九州，屈指从头疏。
吾年空负。
看射虎南山，遭逢醉尉，何须饮田父。
神清梦，也是堂堂欧府。
此中无破头虑。
种槐不隔鞭蛆恶，更祝二郎儿做。
苍苍古。
漫年又一年，老却南公楚。
池塘春暮。
笑步步鸣蛙，看成两部，正似未忘鼓。